เกิดจากการปลอกทุเรียนค่ะ ใส่ถุงมือระหว่างการปลอก แต่มีพลาดไปโดนข้อมือซ้ายค่ะ บริเวณถัดจากฝ่ามือลงมา ตอนแรกมีเลือดออกซิบๆ ละก็หายไม่ได้มีอาการอะไรค่ะ จนผ่านไปสามสี่วัน มันก็บวมนูนขึ้นมา มีอาการเจ็บจี๊ดเวลาขยับมือหรือใช้แรง ตรงที่บวมขึ้นมา ลองกดดูมีอาการเจ็บค่ะ
สวัสดีค่ะ อาการบวม นูน แดง และเจ็บบริเวณที่เกิดแผลจากการโดนของมีคมบาดดังกล่าวมานั้น อาจจะเกิดจาก การอักเสบของเนื้อเยื่อรอบๆที่เกิดขึ้นได้เป็นปกติ แต่ควรจะค่อยๆดีขึ้นภายใน 3-5 วัน ไม่บวมและเจ็บมากขึ้นเรื่อยๆ แต่ในกรณีที่บวมนูนขึ้นมามาก เจ็บเยอะ อาจจะต้องนึกถึงการติดเชื้อแบคทีเรียแทรกซ้อนที่แผล ซึ่งจากที่กล่าวมามีโอกาสเป็นไปได้ หรืออาจมีปลายเส้นประสาทได้รับบาดเจ็บร่วมด้วย หากมีอาการเจ็บจี๊ดที่ข้อมือเบื้องต้นทำแผลให้ดี ใช้น้ำเกลือทางการแพทย์ล้างตรงแผล และใช้แอลกฮอล์หรือเบตาดีนทำความสะอาดรอบๆได้ ใช้ผ้าก๊อซสะอาดปิดแผลไว้ กินยาแก้ปวดเพื่อบรรเทาอาการแนะนำว่าถ้ายังบวมนูนมากเจ็บเยอะ ควรจะต้องไปพบแพทย์เพื่อประเมินว่ามีการติดเชื้อหรือเปล่า และอาจต้องรับยาฆ่าเชื้อร่วมกับทำแผลที่สถานพยาบาลใกล้บ้านจนกว่าแผลจะสมานกันดี